Elínrós Líndal ráðgjafi svarar spurningum lesenda Smartlands . Hér fær hún spurningu frá karlmanni sem er að bugast við tilhugsunina um jólin . Hann segir að stundum séu þau hjónin á barmi örmögnunar eftir hátíð ljóss og friðar . Ég er karlmaður rétt skriðinn yfir fimmtugt sem er að upplifa alveg nýjar tilfinningar um þessar mundir . Málið er að ég vinn mikið og hef gert það á undanförnum árum . Ég er giftur og eigum við þrjú börn . Tvö þeirra eru í háskóla og flutt að heiman og eitt barnanna er aðeins yngra . Það sem ég er að berjast við eru tilfinningar um að vilja gera jólin öðruvísi . Hingað til hefur allt farið á hvolf á heimilinu í kringum hátíðirnar og við hjónin á barmi þess að þurfa innlögn eftir boð , jólagjafakaup og allskonar stress . Þegar ég nefni þetta heima fæ ég frekar lélegar viðtökur . En er eðlilegt að fá líkamleg streitueinkenni í byrjun jóla ? Hvað get ég gert til að reyna að hægja á neyslu og stressi yfir hátíðirnar . Er nauðsynlegt að taka allt út úr skápnum og þrífa fyrir jólin ? Jólaboðin eru vanalega við hjónin að taka til og elda , setja á borðið , vaska upp og örmagnast vanalega seinna um kvöldið . Við eigum stóra fjölskyldu og fólk vill vanalega halda hlutina hjá okkur . Ég fæ líkamleg einkenni við að hugsa um að þetta sé að fara að gerast ! Eins erum við oft í þrjá mánuði að ná fjármálunum í lag eftir þennan tíma . Er það eðlilegt ? Kveðja , einn þreyttur xxx Elínrós Líndal ráðgjafi . Ljósmynd / Saga Sig Sæll og takk fyrir að senda inn bréfið . Mér finnst ekki eðlilegt að upplifa þau einkenni sem þú upplifir á þessum tíma og verðugt verkefni fyrir þig að skoða málin frekar . Ég held að mun fleiri en þú heldur , séu að upplifa þessi líkamlegu einkenni meðvirkni og séu á barmi örmögnunar um jólin . Að vera fastur í viðjum vanans og kvíða fyrir hátíð ljóss og friðar er ekki heilbrigt að mínu mati . Það sem ég mæli með að þú gerir er að þú gefir þér góðan tíma til að skoða hvernig draumajól væru í þínum huga . Hvar værir þú staddur ? Hvað myndir þú vilja gera á jólunum ? Hvað fer alltaf yfir mörkin þín á þessum tíma ? Af hverju ? Hvað ertu ánægður með ? Út frá þessum lista myndi ég skrifa niður hvað þú ætlar að gera ( topphegðun ) og hverju þú ætlar að sleppa ( botnhegðun ) . Ég mæli með að fólk skoði meðvirkni , læri að setja heilbrigð mörk og stundi opin kærleiksrík tjáskipti sérstaklega á milli nýárs og jóla ( e 357 daga ársins ) og læri síðan að njóta og haga sér vel um jólin . Þegar ég tala um að haga sér vel þá meina ég gagnvart sjálfum sér fyrst og síðan öðru fólki . Fólk er farið að breyta talsvert til þegar kemur að jólunum og fleiri að leyfa sér að hugsa aðeins út fyrir kassann . Sumir fara utan í frí á skíði . Aðrir leggja áherslu á samveru og að gefa athygli um jólin . Matur og þrif ætti ekki að vera megin fókus jólanna að mínu mati og ef þú spyrð mig þá eru jólin mín sem dæmi án sykurs og áfengis . Eins finnst mér þemaboð skemmtileg , sem dæmi vegan-boð , þar sem allir koma með einn rétt með sér . Þar sem börnin ykkar eru að vaxa úr grasi og jafnvel komin með maka , þá gætu svona þemaboð verið áhugaverð leið fyrir ykkur að kynnast börnum ykkar , tengdabörnum og þeim siðum sem eru að myndast í fjölskyldum yngri kynslóða . Það kæmi þér á óvart að vita hvað er að breytast með komandi kynslóðum þegar kemur að mat . Þegar allir koma með eitthvað frá sér er auðveldara að setja ábyrgð á fleira fólk í hópnum . Að ganga frá sem dæmi er létt verk þegar allir taka þátt í því . Ég mæli með því að þegar fólk ætlar í svona breytingar að það geri það á jákvæðan og uppbyggilegan hátt . Boðum þegar kemur að stórfjölskyldunni mætti breyta í Pálínuboð - með því að segja að ykkur langi til að smakka uppáhaldsrétti hinna líka . Góð náttföt og skemmtileg bók , góð spil og fleira er eins góð fjárfesting um jólin . Hver veit nema að stórfjölskyldan muni upplifa skemmtilegri boð með ykkur , orkumiklum og ánægð um jólin . Það er mikill sparnaður sem verður þegar allir leggja eitthvað til , eins verður vanalega minna um matarsóun , þar sem fólk tekur matinn sinn með sér heim aftur . Ég mæli með að gera fjárhagsáætlun um jólin og að gefa peninga og kannski litlar gjafir með er besta leiðin til að standa við slíkar áætlanir . Liggur þér eitthvað á hjarta ? Þú getur sent Elínrós spurninguHÉR .